Screenshot: Vlada.hr



PREMIJER Zoran Milanović smijenio je danas dvojicu ministara - zdravlja Rajka Ostojića te znanosti, obrazovanja i sporta Željka Jovanovića, a umjesto njih Saboru će predložiti Sinišu Vargu te Vedrana Mornara.



O svojoj odluci Milanović je izvijestio na izvanrednoj konferenciji za novinare u Banskim dvorima uoči današnje sjednice Vlade. "Nakon razgovora s Ostojićem i Jovanovićem zaključili smo da je najbolji interes i Vlade i SDP-a da oni ojačaju saborski klub SDP-a", rekao je Milanović.



Vedran Mornar profesor je na FER-u, a bio je i dekan tog fakulteta. Siniša Varga na čelu je Hrvatskog zavoda za zdravstveno osiguranje i u javnosti se percipira kao veliki oponent Ostojiću.

Premijer Zoran Milanović od Siniše Varge i Vedrana Mornara, koje će Saboru predložiti za nove ministre, zdravlja te znanosti obrazovanja i sporta, očekuje nastavak refomi i racionalizacije dvaju velikih sustava u kojima su, kako je rekao, obaveze ogromne, novaca je malo, a otpori ogromni.



Milanović je na izvanrednoj konferenciji za novinare izvjestio da je smijenio ministre Rajka Ostojića i Željka Jovanovića kazavši kako je nakon razgovora s njima zaključeno da je u najboljem interesu Vlade i SDP-a da pojačaju SDP-ov klub u Saboru. "To je u ovom trenutku optimalno rješenje za stranku i Vladu", rekao je.

Tekst se nastavlja ispod oglasa

Radi se o dva prokleta resora



Posao koji su radili Ostojić i Jovanović zaslužuje moje poštovanje u zadnje dvije i pol godine, dodao je kazavši kako konkretnih zamjerki na njihov rad nema.



"Ali, radi se o dva katkada i prokleta resora za one koji su im na čelu. Ogromni resori koje je teško mijenjati i godinama su postavljeni na način koji su postavljeni. Novaca nikad dovoljno, iz EU fondova također relativno malo u odnosu na fiksne troškove koje treba osigurati redovito", kazao je.



Ostojić i Jovanović su ljudi iznimnog kapaciteta i karijere koji nisu slučajno radili taj posao, ali on naprosto čovjeka, političara, strahovito troši, dodao je.



Vargu i Mornara, kaže premijer, očekuje težak zadatak na putu koji je već zacrtan.



"Godinu i pol dana prije izbora ne mogu se raditi nikakvi radikalni zaokreti. Nastavak reformi, racionalizacija sustava, očuvanje kvalitetnih stvari koje postoje u sustavu i jedan možda novi duh, što ne znači da ono ranije nije valjalo", kazao je ponovivši da je riječ o užasno teškim resorima.



Vidimo, dodaje Milanović, da su i otpori promjenama ogromni. "I kad su u pitanju neka stečena materijalna prava kao i neke vrijedosti. Sjetimo se samo otpora politikama naše vlade da se u kurikulum i nastavni program uvedu neki programi koji su u EU već dugo vremena standard", ističe.



Na svemu tome, dodao je premijer, Jovanović se nesebično izlagao, svi to znamo, i nije njemu život bio najugodniji. Milanović je kazao i da neće doći do razdvajanja Ministarstva znanosti obrazovanja i sporta, o čemu su proteklih dana nagađali pojedni mediji.



Upitan ima li smjena Ostojića veze s tim to je na Predsjedništvu SDP-a bio na suprotnoj strani vezano uz izbacivanje Slavka Linića, Milanović odgovara kako nije primjetio da je Ostojić bio na suprotnoj strani. Ostojić je puno dao SDP-u, ima vrhunsku karijeru i mislim da pitanje nije na pravom tragu, ustvrdio je.



Odbacio je i nagađanja medija da je guverner HNB-a Boris Vujčić trebao postati potpredsjednik Vlade zadužen za gospodarstvo, umjesto Branka Grčića. Kazao je i da je jako zadovoljan s Grčićevim radom. Njegov doprinos je ogroman i bit će i dalje, rekao je premijer podsjetivši da je Grčić kao potpredsjednik Vlade, uz gospodarstvo zadužen i za koordinaciju europskih fondova.



"Osoba je s kojom često i blisko surađujem svakodnevno", dodao je.



Jučerašnju izjavu člana predsjedništva SDP-a Zlatka Komadine da bi eventualne smjene u Vladi bile revanšizam, Milanović nije htio komentirati.